Acest tablou a figurat la Expoziția Universală de la Paris din 1867 sub titlul "Chasseur dans les bois". Prezent la expoziția Societății Amicilor Bellelor Arte din 1873, tabloul a fost cumpărat de Stat și a intrat în Pinacotecă sub titlul de "La Chailly". Paznicul este reprezentat sub trăsăturile unui bărbat în vârstă, cu favoriți, caschetă de vânătoare, îmbrăcat cu o bluză de mătase și încins cu diagonală. Expresia denotă preocupările de pătrundere fizionomică ale pictorului. Există astăzi două picturi de acest fel, unul la Muzeul Național de Artă al României și altul în colecția lui Krikor Zambaccian de la Muzeul Zambbacian din București, muzeul ce face parte integrantă din primul. La cel de al doilea, pe verso există o însemnare (autentificare), „Pădurarul” pictură în ulei pe pânză autentică de N.Grigorescu / J.Al.Steriadi/ 26 II (1)945.